**LATVIJAS REPUBLIKAS VALDĪBAS, IGAUNIJAS REPUBLIKAS VALDĪBAS UN LIETUVAS REPUBLIKAS VALDĪBAS**

**LĪGUMS**

**PAR KVALIFIKĀCIJU, KAS SAISTĪTAS AR AUGSTĀKO IZGLĪTĪBU, AUTOMĀTISKU AKADĒMISKO ATZĪŠANU**

*Ņemot vērā* noteikumus, kas sniegti Eiropas Padomes un Apvienoto Nāciju Izglītības, zinātnes un kultūras organizācijas (UNESCO) konvencijā par to kvalifikāciju atzīšanu, kas saistītas ar augstāko izglītību, kas parakstīta 1997. gada 11. aprīlī Lisabonā (turpmāk – Lisabonas konvencija par kvalifikāciju atzīšanu) (ELS Nr. 165),

*ņemot vērā*, ka ir īstenoti Lisabonas konvencijas par kvalifikāciju atzīšanu papildu tiesību akti, ko pieņēmusi Lisabonas konvencija par kvalifikāciju atzīšanu komiteja,

*ņemot vērā,* ka ir īstenota Boloņas instrumentu, piemēram, diploma pielikuma, Eiropas kredītpunktu pārneses sistēmas (*ECTS*), kvalifikāciju ietvarstruktūras un citu instrumentu ieviešana, kas veicina atzīšanu trijās Baltijas valstīs,

*ņemot vērā* ārēju un iekšēju kvalitātes nodrošināšanas mehānismu pilnveidošanu, pamatojoties uz standartiem un pamatnostādnēm attiecībā uz izglītības kvalitātes nodrošināšanu Eiropas Augstākās izglītības telpā (*ESG*),

*ņemot vērā,* ka sekmīgi tika īstenots Latvijas Republikas valdības, Igaunijas Republikas valdības un Lietuvas Republikas valdības līgums par izglītības kvalifikāciju akadēmisko atzīšanu Baltijas kopējā izglītības telpā, kas parakstīts 2000. gada 18. februārī,

Latvijas Republikas valdība, Igaunijas Republikas valdība un Lietuvas Republikas valdība (kopā sauktas – Puses),

*kas darbojas* saskaņā ar Pušu nacionālajiem tiesību aktiem,

*ar mērķi* attīstīt Pušu valstu augstākās izglītības un pētniecības iestāžu sadarbību un veicināt akadēmisko mobilitāti,

*izprotot* kvalifikāciju, kas saistītas ar augstāko izglītību, savstarpējas atzīšanas nozīmību,

ir vienojušās šādi.

**1. pants Līguma mērķi un piemērošanas joma**

1.1. Šā līguma mērķis ir veicināt kvalifikāciju, kas saistītas ar augstāko izglītību, savstarpēju atzīšanu akadēmiskiem mērķiem un veicināt informācijas apmaiņu par Pušu valstu izglītības sistēmām.

1.2. Šā līguma noteikumus piemēro to kvalifikāciju, kas saistītas ar augstāko izglītību, automātiskai akadēmiskai atzīšanai, ietverot kvalifikācijas, kas nodrošina augstākās izglītības pieejamību, un augstākās izglītības kvalifikācijas, kas pieder Pušu valstu izglītības sistēmām un ko piešķir kompetentās iestādes saskaņā ar katras attiecīgās valsts nacionālajiem tiesību aktiem.

1.3. Automātisko akadēmisko atzīšanu piemēro kvalifikācijām, kas saistītas ar augstāko izglītību un kas sniegtas Līguma pielikumā esošajā Salīdzināmības tabulā (turpmāk saukta – Salīdzināmības tabula) un piešķirtas Pušu valstīs pēc šā līguma stāšanās spēkā.

1.4. Šis līgums neskar Pušu valstu to nacionālo un starptautisko tiesību aktu piemērošanu, kas reglamentē profesionālo atzīšanu. Tomēr šā līguma noteikumi var veicināt lēmumu pieņemšanu par to kvalifikāciju atzīšanu profesionāliem mērķiem, kas attiecas uz Pušu valstu izglītības sistēmām.

1.5. To kvalifikāciju, kas saistītas ar augstāko izglītību, atzīšanu, bet kas nav iekļauta Salīdzināmības tabulā, un studiju perioda atzīšanu veic saskaņā ar principiem, kas noteikti Lisabonas konvencijā par kvalifikāciju atzīšanu, tās papildu tiesību aktos un attiecīgajos Pušu valstu tiesību aktos.

**2. pants Definīcijas**

2.1. Šajā līgumā turpmāk minētajiem terminiem ir šāda nozīme:

2.1.1. “kvalifikācija, kas nodrošina augstākās izglītības pieejamību” –

2.1.1.1. Igaunijas Republikā: vispārējās vidējās izglītības kvalifikācija *gümnaasiumi lõputunnistus* un profesionālās vidējās izglītības kvalifikācija *kutsekeskhariduse lõputunnistus,* ko piešķir kompetentās iestādes saskaņā ar nacionālajiem tiesību aktiem;

2.1.1.2. Latvijas Republikā: vispārējās vidējās izglītības kvalifikācija *atestāts par vispārējo vidējo izglītību* un profesionālās vidējās izglītības kvalifikācija *diploms par profesionālo vidējo izglītību,* ko piešķir kompetentās iestādes saskaņā ar nacionālajiem tiesību aktiem;

2.1.1.3. Lietuvas Republikā: vidējās izglītības kvalifikācija, ko apliecina ar *brandos atestatas,* ko piešķir kompetentās iestādes saskaņā ar nacionālajiem tiesību aktiem;

2.1.2. “augstākās izglītības kvalifikācijas”:

2.1.2.1. Igaunijas Republikā: *rakenduskõrghariduse diplom, bakalaureus, magister, arstikraad, hambaarstikraad, farmaatsiamagister, loomaarstikraad, arhitektuurimagister, tehnikateaduse magister, haridusteaduse magister un doktor,* ko piešķir atzītas augstākās izglītības iestādes saskaņā ar nacionālajiem tiesību aktiem;

2.1.2.2. Latvijas Republikā: *profesionālā bakalaura diploms un augstākās profesionālās kvalifikācijas diploms*, *bakalaura diploms*, *maģistra diploms*, *profesionālā maģistra diploms, profesionālās augstākās izglītības diploms un augstākās profesionālās kvalifikācijas diploms (ārsta, zobārsta, farmaceita un veterinārārsta profesionālā kvalifikācija)*, *doktora diploms,* ko piešķir atzītas augstākās izglītības iestādes saskaņā ar nacionālajiem tiesību aktiem;

2.1.2.3. Lietuvas Republikā: *profesinis bakalauras*, *bakalauras*, *magistras*, *mokslo daktaras* un *meno daktaras,* ko piešķir atzītas augstākās izglītības un pētniecības iestādes saskaņā ar nacionālajiem tiesību aktiem.

2.2. Citus terminus izmanto, kā definēts Lisabonas konvencijā par kvalifikāciju atzīšanu.

**3. pants Automātiskas akadēmiskās atzīšanas vispārējie noteikumi**

3.1. Kvalifikācija, kas saistītas ar augstāko izglītību un kas piešķirta vienas Puses valstī un kas atbilst šā līguma 4. pantā minētajiem nosacījumiem, bez jebkādām papildu formalitātēm tiek automātiski uzskatīta par salīdzināmu ar tāda paša līmeņa kvalifikāciju citā Pušu valstī saskaņā ar Salīdzināmības tabulu.

3.2. Augstākās izglītības programmu vai darba pieejamības ziņā šajā līgumā noteiktā automātiskā kvalifikāciju akadēmiskā atzīšana attiecas vienīgi uz vispārējo akadēmisko prasību izpildi saistībā ar prasīto kvalifikācijas līmeni. Tā neietekmē īpašu prasību izpildi attiecībā uz iestāšanos, ko nosaka augstākās izglītības iestādes un/vai darba devēji algošanas nolūkā.

**4. pants Automātiskās akadēmiskās atzīšanas nosacījumi**

Noteikumi par šā līguma 3. pantā noteikto automātisko akadēmisko atzīšanu attiecas vienīgi uz kvalitāti, ko garantē augstākās izglītības kvalifikācijas. Tas nozīmē, ka iestādei, kas piešķir kvalifikāciju, un/vai programmai, par kuru piešķir kvalifikāciju, ir jābūt akreditētai, ko nodrošina ārēja kvalitātes nodrošināšanas aģentūra, kura piemēro *ESG* principus kvalifikācijas piešķiršanas laikā.

**5. pants Informācijas sniegšana un apmaiņa**

5.1. Puses nodrošina, ka informācija par šo līgumu un tā darbību ir plaši pieejama sabiedrībai. Informācijai par šo līgumu un tā tekstam ir jābūt pieejamam katras valsts nacionālā *ENIC/NARIC* biroja tīmekļa vietnē.

5.2. Nacionālie *ENIC/NARIC* biroji sniedz informāciju attiecīgajām pusēm par valstu izglītības sistēmām un šā līguma piemērošanu.

5.3. Puses izveido sarakstu, kurā iekļauj augstākās izglītības iestādes un/vai programmas, kas atzītas un akreditētas saskaņā ar nacionālajiem tiesību aktiem. Šiem sarakstiem ir jābūt publiski pieejamiem:

5.3.1. Igaunijas Republikai vietnē: www.archimedes.ee/enic

5.3.2. Latvijas Republikai vietnē: www.aic.lv

5.3.3. Lietuvas Republikai vietnē: www.aikos.smm.lt.

**6. pants Stāšanās spēkā, grozījumi un izbeigšana**

6.1. Šis līgums aizstāj Latvijas Republikas valdības, Igaunijas Republikas valdības un Lietuvas Republikas valdības līgumu par izglītības kvalifikāciju akadēmisko atzīšanu Baltijas kopējā izglītības telpā, kas parakstīts 2000. gada 18. februārī.

6.2. Šis līgums ir spēkā uz nenoteiktu laiku. Līgums stājas spēkā dienā, kad visas Puses ar diplomātisko notu starpniecību ir informējušas viena otru, ka ir izpildījušas iekšējās juridiskās procedūras, kas nepieciešamas, lai šis līgums stātos spēkā. Uzskatāms, ka pēdējās notas saņemšanas datums ir šā līguma spēkā stāšanās datums.

6.3. Šo līgumu var grozīt, Pusēm savstarpēji rakstiski vienojoties. Grozījumus dokumentē atsevišķos protokolos, kas ir šā līguma neatņemama sastāvdaļa, un tie stājas spēkā saskaņā ar šā līguma 6.2. punktā noteikto procedūru.

6.4. Katra no Pusēm šo līgumu var denonsēt rakstiski ar diplomātisko kanālu starpniecību. Šis līgums zaudē spēku pēc 6 (sešiem) mēnešiem no dienas, kad cita Puse ir saņēmusi paziņojumu par līguma izbeigšanu. Kad viena no Pusēm denonsē šo līgumu, tas paliek spēkā pārējām divām Pusēm.

Parakstīts ............... 2018. gada ................. četros oriģināleksemplāros latviešu, igauņu, lietuviešu un angļu valodā, un visi teksti ir vienādi autentiski. Atšķirīgas interpretācijas gadījumā noteicošais ir teksts angļu valodā.

|  |  |  |
| --- | --- | --- |
| Latvijas Republikas valdības vārdā | Igaunijas Republikas valdības vārdā | Lietuvas Republikas valdības vārdā |

**Pielikums**

**Latvijas Republikas valdības, Igaunijas Republikas valdības un Lietuvas Republikas valdības Līgumam par automātisku to kvalifikāciju akadēmisko atzīšanu, kas saistītas ar augstāko izglītību**

**SALĪDZINĀMĪBAS TABULA**

| **Eiropas kvalifikāciju ietvar-struktūras līmenis** | **Lietuvas Republika** | **Igaunijas Republika** | **Latvijas Republika** |
| --- | --- | --- | --- |
| **Kvalifikācijas nosaukums** | **Lietuvas kvalifikāciju ietvar-struktūras līmenis** | **Kvalifikācijas nosaukums** | **Igaunijas kvalifikāciju ietvar-struktūras līmenis** | **Kvalifikācijas nosaukums** | **Latvijas kvalifikāciju ietvar-struktūras līmenis** |
| 4 | Vidējā izglītība, kas atestēta ar *Brandos atestatas*  | 4 | *Gümnaasiumi lõputunnistus;**Kutsekeskhariduse lõputunnistus* | 4 | *Atestāts par vispārējo vidējo izglītību*;*Diploms par profesionālo vidējo izglītību* | 4 |
| 6 | *Profesinis bakalauras*  | 6 | *Rakenduskõrghariduse diplom* | 6 | *Profesionālā bakalaura diploms un augstākās**profesionālās kvalifikācijas diploms* | 6 |
| 6 | *Bakalauras*  | 6 | *Bakalaureus*  | 6 | *Bakalaura diploms* | 6 |
| 7 | *Magistras* | 7 | *Magister;**Arstikraad;**Hambaarstikraad;**Farmaatsiamagister;**Loomaarstikraad;**Arhitektuurimagister;**Tehnikateaduse magister;**Haridusteaduse magister;* | 7 | *Maģistra diploms*;*Profesionālā maģistra diploms;**Profesionālās augstākās izglītības diploms un augstākās profesionālās kvalifikācijas diploms (ārsta, zobārsta, farmaceita un veterinārārsta profesionālā kvalifikācija)* | 7 |
| 8 | *Mokslo daktaras**Meno daktaras*  | 8 | *Doktor* | 8 | *Doktora diploms* | 8 |